रेवा चाची के साथ दुकान पर राजस्थानी चुनरी खरीदने गई, लेकिन दुकानदार को ही दिल दे बैठी
“प्यार मत करने लग जाना उससे। क्या पता शादीशुदा ही हो और तुम्हें उसकी वजह से विरह के गीत गाने पड़ें।
“चाची, चलिए न इस दुकान में। देखिए कितनी प्यारी चुनरियां लटकी हुई हैं। स्टोल, साड़ियां और स्कार्फ भी कितने खूबसूरत हैं। एकदम ट्रेंडी लग रहे हैं। सुना है बांधनी के काम के कपड़ों के लिए यह दुकान प्रसिद्ध है। पूरा राजस्थान ही बसा हुआ लगता है इसमें। चटकीले रंग और मोहब्बत में डूब जाने का पैगाम देते डिजाइन… दाल, कौड़ी, शीशे, बटन और न जाने क्या-क्या बांधकर उकेरे गए ये डिजाइन कोई कहानी सुनाते लगते हैं और लहरिया लचक की तो बात ही क्या है। वरना चंडीगढ़ जैसे शहर में कहीं और देखा है आपने राजस्थान का चटकीला सामान?” रेवा अपनी चाची को खींचती हुई दुकान के अंदर ले जाने लगी।
“अरे धीरे चल। तेरे जैसी जवानी नहीं अब मेरी। न जाने किस मुए ने चंडीगढ़ में बांधनी की बहार छिटका दी है,” मनोरमा ने दुकान की सीढ़ियां चढ़ते हुए कहा। पांच सीढ़ियां चढ़ते-चढ़ते वह हांफ गई।
“पधारो! स्वागत है! इसे अपनी ही दुकान समझिए,” लहरिया साफा बांधे, हल्का पीला और सफेद पैंट कट पजामा पहने एक मोहक मुस्कान वाले युवक ने मनोरमा को देखते हुए कहा।
‘उफ! कितनी चाशनी घुली हुई है आवाज में, मंत्रमुग्ध करने वाली सौम्यता और शालीनता भी गजब है। कहीं किसी रजवाड़े का राजकुमार तो नहीं,’ रेवा ने सोचा।
“पहले आप विराजो। थोड़ी सांस लें मैडम आप। भोलू जल्दी से दो गिलास शरबत लेकर आ,” उसने आवाज लगाई। उसके सत्कार से मनोरमा तो जैसे अभिभूत हो गई। कहां दुकानदार चिड़चिड़े से रहते हैं। कितनी बार तो सीधे मुंह बात भी नहीं करते। चार साड़ियां फालतू देख लो तो मुंह बनाते हैं और आंखों ही आंखों में जता देते हैं कि लेना हो तो लो वरना रास्ता नापो। बहुत कस्टमर आते हैं हमारे पास।
“किसी उपन्यास का रोमांटिक नायक तो नहीं है यह जो ताजमहल को चांदनी में सराबोर होता देखकर आया हो और इस समय उसके अंदर भी कोई शहंशाह समा गया हो,” चाची ने धीरे से रेवा के कान में फुसफुसाते हुए कहा जो नजरें बचाकर उसको ही देख रही थी।
रेवा को हंसी आ गई। उसकी चाची जितनी वाकपटु हैं, उतनी ही भाषा प्रवीण भी। हिंदी साहित्य में डबल एमए हैं और शिवानी की कहानियां को घोट कर पिया है। वह उपमा, बिंबों, प्रतिमानों के बिना कोई बात कर ही नहीं सकतीं।
“कहां इसे मुगलकाल में घसीट रही हैं। यह तो राजपूतों का वंश लगता है। मूंछें तो देखिए क्या गजब हैं। उंगलियों में हीरे की अंगुठियां चमक रही हैं। दुकान का मालिक ही लग रहा है।
“बताइए क्या देखना चाहेंगी?” उस युवक ने बहुत अदब से पूछा। उसके अगल-बगल दो सेल्समैन आकर खड़े हो गए। वे मुस्तैदी से प्रतीक्षा कर रहे थे कि रेवा कहे क्या खरीदना है तो वे फुर्ती से दिखाना शुरू कर दें।
रेवा का मन हुआ कहे इस समय तो बस आपको ही देखने की इच्छा है।
“चंडीगढ़ में राजस्थान कैसे ले आए?” आखिर ने चाची ने पूछ ही लिया।
“राजस्थान की कला-संस्कृति का प्रचार करना उद्देश्य है हमारा। विदेशी पर्यटक तो जयपुर, जोधपुर जाकर चीजें खरीद लेते हैं, पर हमारे देश के लोगों को इसके लिए एम्पोरियम या यहां-वहां सामान बेचती दुकानों पर निर्भर होना पड़ता है। उन दुकानों पर न तो ढंग का फैब्रिक मिलता है न ही विशुद्ध, पारंपरिक डिजाइन। जयपुर, जोधपुर, सांगानेर, उदयपुर और अन्य शहरों में भी हमारी दुकानें हैं।
एक बार चंडीगढ़ आया था तो यहां के बाजार को देख लगा कि यहां भी एक दुकान खोलनी चाहिए। बिक्री की संभावना काफी लगी। अभी पंद्रह दिन ही हुए हैं दुकान खोले। यहां की व्यवस्था कर वापस जयपुर लौट जाऊंगा,” उसने अपना कार्ड पकड़ाते हुए कहा।
रेवा ने झट से चाची के हाथ से कार्ड ले लिया- अनुपम राठौर।’
‘लौटने की जरूरत क्या है, यहीं रहो चंडीगढ़ में!’ रेवा के दिल ने धड़कते हुए कहा।
“चुनरी दिखाइए,” वह बोली।
एक से बढ़कर एक नए-नए डिजाइनों वाली चुनरियां को फैला-फैलाकर सेल्समैन दिखाने लगे। किसे ले, किसे न ले, रेवा को समझ ही नहीं आ रहा था। आखिरकार चाची और उस युवक की सलाह से तीन चुनरी उसने ले लीं।
“यह साड़ी आप पर बहुत अच्छी लगेगी,” उस युवक ने मनोरमा से कहा। हल्के और गहरे हरे रंग की साड़ी पर बहुत सारे अलग-अलग पैटर्न एक दूसरे को छूते हुए बिखरे हुए थे।
“ले लो न चाची,” रेवा बोली।
“आप पर भी यह सूट बहुत अच्छा लगेगा,” इस बार युवक ने रेवा से कहा। “कितने इंद्रधनुषीय फूल और पत्तियां बनी हैं। बहुत बारीक काम है।” एक कुरते और सलवार का सेट दिखाते हुए वह बोला।
सचमुच कमाल का था वह कॉम्बिनेशन!
“बहुत महंगा है, चार हजार… अभी तो बजट नहीं है मेरा,” रेवा ने स्पष्टता से जवाब दिया।
“ले ले रेवा। सोच मत। मेरी तरफ से तेरे लिए जन्मदिन का उपहार है यह,” मनोरमा बोली।
“आज आपका जन्मदिन है?” अनुपम राठौड़ ने पूछा।
“जी नहीं। आज तो नहीं, कल है।” रेवा क्यों शरमा रही है! उसके गाल गरम हो गए थे जैसे युवक के हाथ उन्हें सहला रहे हों।
“वाह! तब तो हमारी तरफ से आपके लिए तीस प्रतिशत डिस्काउंट इस सेट पर।”
“पक्का सेल्समैन है,” चाची उसे दूसरी तरफ लटकी ड्रेसेस को दिखाने के बहाने बायीं तरफ ले जाते हुए बोलीं। तब तक और कस्टमर भी दुकान में आ गए थे।
“चाची, सच में बहुत महंगा है और मुझे अभी जरूरत भी नहीं है। चुनरी ले ही ली हैं मैंने। आप साड़ी ले लो अपने लिए।”
“तीस प्रतिशत डिस्काउंट दे रहा है, अब नखरे मत कर।”
वे जब सामान पैक करवा निकलने लगीं तो वह बोला, “आते रहिएगा।”
“पर आप से तो फिर भेंट नहीं हो पाएगी,” रेवा के दिल ने जैसे यह बोलने को मजबूर कर दिया था।
“अवश्य होगी। आता-जाता रहूंगा। अच्छा लगा यह शहर और यहां के जिंदादिल लोग!” वह मुस्कराया। रेवा को न जाने क्यों लगा कि जैसे वह छिपे शब्दों में उससे कह रहा है कि तुम अच्छी लगीं।
“वैसे अच्छी रही शॉपिंग,” चाची ऑटो में बैठते हुए बोलीं।
“हां, है तो अच्छा।”
“कौन? वह अनुपम राठौड़?” चाची ने छोड़ा।
झेंप गई रेवा बुरी तरह।
“आप भी चाची, बहुत शरारती हैं,” रेवा को लगा जैसे उन्होंने उसका मन पढ़ लिया है। पढ़ ही लिया होगा, दोनों एक-दूसरे की राजदार जो हैं।
“प्यार मत करने लग जाना उससे। क्या पता शादीशुदा ही हो और तुम्हें उसकी वजह से विरह के गीत गाने पड़ें। वैसे कहेगी तो कल भी आ जाएंगे। थोड़े पैसे ही तो और खर्चने पड़ेंगे, पर ठीक है कर दूंगी अपनी रेवा के लिए।”
“क्या चाची, आप भी बात को कहां से कहां ले गईं। इतनी कहानियां मत पढ़ा करो। जिंदगी कोई फलसफा थोड़े है, पूरी की पूरी कड़वी सच्चाई है। और कोई अच्छा लगे तो इसका मतलब यह तो नहीं कि बस उससे कोई रिश्ता ही जोड़ना है या शादी ही करनी है। मन में पायल की छन-छन और चूड़ियों की खन-खन होना ही काफी है मधुर संगीत लहरियां सुनने के लिए।”
“आज घर जाकर करते हैं नृत्य फिर। तेरा कथक और मेरा भरतनाट्यम… सुनते हैं तेरे प्यार की संगीत लहरियां।” चाची की बात सुन रेवा ने उनके हाथों पर अपना हाथ रख दिया। सच आज उसका थिरकने का मन हो रहा है।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें